Steinhoff: ‘2016-state nie meer betroubaar’Argieffoto Steinhoff het Donderdag gesê sy gekonsolideerde finansiële state vir 2016 sal hersien moet word omdat dit nie meer as betroubaar geag kan word nie. Markus Jooste, Steinhoff se uitvoerende hoof, het verlede week bedank nadat die maatskappy gesê het hy op rekeningkundige onreëlmatighede afgekom. Dit het tot onttrekking van beleggers gelei wat die maatskappy miljarde rande in waarde gekos het. Steinhoff het Donderdag gesê kwessies rondom die geldigheid en die verhaalbaarheid van sekere Europese balansstaatbates wat tydens die 2017-oudit bestudeer word, is ook van toepassing op die gekonsolideerde finansiële state van 2016. “Daarom kondig die maatskappy aan dat die finansiële state hersien moet word en daar nie meer daarop staatgemaak kan word nie.” Suid-Afrika se departement van handel en nywerheid het Dinsdag gesê hy sal ŉ ondersoek van stapel stuur na die beweerde bestuursfoute en finansiële onreëlmatighede by Steinhoff om te bepaal of daar enige oortreding van die Maatskappywet en regulasies was. Intussen het die DA verlede week gesê hy het versoek dat ŉ ondersoek na Steinhoff se ouditeure, Deloitte, gedoen word oor dié firma se rol in wat deur die party as “moontlik een van die grootste korporatiewe skandale ooit in Suid-Afrika” bestempel is.